
P. Kerese tn 26a maa sihtotstarbe ja teenindamiseks vajaliku maa määramine

1. Asjaolud  ja  menetluse  käik
Maareformiseadus (MaaRS) § 28 lõige 3 sätestab, et maa, mille munitsipaalomandisse andmist kohaliku omavalitsuse üksus MaaRS-is sätestatud tähtajaks ei taotlenud, antakse munitsipaalomandisse, kui maa ei kuulu MaaRS-i alusel tagastamisele, erastamisele või riigi omandisse jätmisele. Vastavalt MaaRS § 25 lõikele 5¹, otsustab MaaRS § 38 lõike 3 kohaselt välja selgitatud munitsipaalomandisse antava maa munitsipaalomandisse andmise Maa-ameti peadirektor.
Vastavalt Vabariigi Valitsuse 02.06.2006 määrusega nr 133 kehtestatud maa munitsipaalomandisse andmise korra § 83 lõikele 1 algatab Maa-amet maa munitsipaalomandisse andmise menetluse, teatades maa munitsipaalomandisse andmise kavatsusest linna- või vallavalitsusele, kelle omandisse maa soovitakse anda.

[bookmark: _GoBack]Lähtuvalt eeltoodust esitas Maa-amet Narva Linnavalitsusele 26.03.2021 kirjaga nr 6-8/21/5399 (dokumendiregistris nr 1-12.3/2821) teate Narva linna haldusterritooriumil asuvate reformimata maaüksuste kohta, mis ei ole vajalikud riigi ülesannete täitmiseks ja on otstarbekas anda kohaliku elu korraldamiseks Narva linna munitsipaalomandisse (kirjas tabel 4).

Maa-ameti poolt esitatud maaüksuste loend (tabel 4) sisaldab P. Kerese tn 26a (51101:001:1707) maaüksust (rida 7).  Maaüksuse koha-aadress on kantud Aadressiandmete süsteemi (ADS) ning katastriüksus on moodustatud 29.05.2020.a masskande käigus Maa-ameti peadirektori 04.12.2019.a korralduse nr 1-17/19/3147 alusel.
Maaüksusel asuvad haljasala ja asfalteeritud juurdepääsud kõrvalasuvatele objektidele - korterimaja (P. Kerese tn 24), garaažikompleks (P. Kerese tn 28) ja restorani hoone (P. Kerese tn 26).  Avalikult tänavalt juurdepääsu laiendamiseks ja -tagamiseks on Narva Linnavalitsuse 16.03.2022 korraldusega nr 189-k muudetud piir P. Kerese tn 26a ja P. Kerese tn 28 maaüksuste vahel. Muudatuse tulemusena suurenes P. Kerese tn 26a pindala kuni 1180 m2.

Maa munitsipaalomandisse andmiseks palub Maa-amet teatada katastriüksuse kohta maa erastamiseks või tagastamiseks tähtaegselt esitatud avalduste puudumisest või esitada andmed lahendamata taotluste kohta ning määrata maakatastriseaduse § 20 lõikest 7 tulenev maa sihtotstarve.  Hoonestatud maaüksuse puhul tuleb ehitistele, mis vastavad maareformi seaduse § 6 lõikes 3 sätestatud nõuetele, määrata teenindamiseks vajalik maa kooskõlas Vabariigi Valitsuse 30.06.1998 määrusega nr 144 kinnitatud "Ehitise teenindamiseks vajaliku maa määramise korraga".
Maa munitsipaalomandisse andmise korra § 82 lõike 2 punkti 1 kohaselt võib munitsipaal-omandisse antava maa hulka kuuluda kohaliku omavalitsuse üksusele kuuluva ehitise, sh tee, teenindamiseks vajalik maa.
Teerajatised hõlmavad ligikaudu 40% P. Kerese tn 26a maaüksuse pindalast. Planeeringu- ja maakorralduse nõuetest lähtuvalt määratakse nende teerajatiste teenindamiseks vajalik maa kogu maaüksuse suuruses ja piirides.
Maakatastriseaduse § 20 lõike 7 kohaselt tuleb maareformi läbiviimisel katastriüksusele määrata ehitise kasutusotstarbest, tegelikust maakasutusest või detailplaneeringust tulenev sihtotstarve. Detailplaneeringu puudumisel määratakse kõnesolevale maaüksusele vastavalt teerajatiste kasutusotstarbele ja maa tegelikule maakasutusele  "transpordimaa" sihtotstarve.

P. Kerese tn 26a maaüksuse osas puuduvad teiste isikute taotlused maa tagastamiseks või lahendamata taotlused maa erastamiseks.

2. Õiguslikud alused
2.1	Ehitise teenindamiseks vajaliku maa määramise korra punkti 12 kohaselt linna- või vallavalitsus määrab ehitise teenindamiseks vajaliku maa suuruse ja piirid. Otsuses peab sisalduma vähemalt ehitise nimetus ja selle kasutamise otstarve, maa ligikaudne pindala ja asukoht. Otsusele lisatakse ehitise teenindamiseks vajaliku maa määramise ettepanek. Otsus koos lisaga lisatakse maa tagastamise, erastamise, munitsipaalomandisse andmise, riigi omandisse jätmise või hoonestusõiguse seadmise toimikusse ning see on aluseks katastriüksuse moodustamisel. 
2.2	Maa munitsipaalomandisse andmise korra § 83 lõike 2 kohaselt linna- või vallavalitsus määrab ühe kuu jooksul maaüksuse sihtotstarbe ja koha-aadressi ja edastab Maa-ametile vastava otsuse ning teatab Maa-ametile maaüksuse erastamiseks või tagastamiseks tähtaegselt esitatud avalduste puudumisest või esitab andmed lahendamata taotluste kohta.

3. Otsus 
3.1	Määrata P. Kerese tn 26a (51101:001:1707) maa sihtotstarbeks transpordimaa (007; L);

3.2	Määrata teerajatistele, mis asuvad punktis 3.1 nimetatud maaüksusel, teenindamiseks vajalik maa vastavate katastriüksuste piirides ja suurustes.

4. Rakendussätted
4.1	Korraldus jõustub teatavakstegemisest;
4.2	Käesoleva korralduse peale võib esitada Narva Linnavalitsusele väite haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

